**Припрема за час бр. 35**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: V *Anna, fermati!***
* **Наставна јединица: *Anna, fermati!***
* **Тип часа: обрада**
* **Наставне методе: рад на тексту, дијалошка, решавање проблема**
* **Облици рада: фронтални, индивидуални**
* **Наставна средства: Уџбеник, CD**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: увођење назива намирница и родбинских односа, увођење императива, описивање зимских активности, понављање и обрада одређених комуникативних структура (поздрављање, разумевање и давање једноставних упутстава и команди, молбе и изрази захвалности)**
* **Функционални: оспособљавање ученика за једноставну конверзацију на италијанском језику**
* **Васпитни: неговање породичних вредности код ученика**
* **Активности:**
* **Наставника: Поставља питања у вези са тим како су ученици провели зимски распуст, уводи нову лекцију, пушта снимак дијалога, објашњава нове речи и изразе, поставља ученицима питања и одговара на њихова, задаје вежбу за проверу разумевања текста.**
* **Ученика: Описују како су провели зимски распуст, покушавају да кажу све што умеју на италијанском језику, слушају дијалоге, питају за значење непознатих речи, труде се да самостално дођу до значења на основу контекста и илустрација, одговарају на питања за проверу разумевања текста.**

**Ток часа**

**Уводни део (12-13 минута)**

**Пошто је ово први час након распуста, отпочињем га опуштеним разговором о начину на који су га ученици провели, што ће уједно бити и добар увод у тему која следи. Будући да језик не уче дуго, а направили су подужу паузу, нећу инсистирати да одмах говоре на италијанском. Допуштам ученицима да почну да причају на српском језику шта су радили, а онда их суптилно подсећам речи које знају и уводим нове, потребне за данашњу лекцију – *montagna, neve, sci, slitta, nonni, campagna*... Посматрамо и фотографију на преградним странама и тражим од ученика да прокоментришу шта виде. Успостављам разговор постављањем питања попут *Ti piace l'inverno? Cosa fai quando nevica? Vai spesso in montagna? Sai sciare?***

**Главни део (25 минута)**

**Када су ученици припремљени за нову лекцију, пуштам им снимак дијалога на устаљени начин – први пут само слушају, а други пут дијалоге прате у својим књигама. Након другог слушања објашњавам још неке структуре, као и речи – глагол *stare* у 2. лицу множине: *State tutti bene?* при чему понављамо и питање *Come stai?*, израз *per favore* у молбама: *Per favore, mi passi il pane?*, изразе са глаголом *mettere* (*mettere in ordine, mettere da parte*), израз са глаголом *avere*: *Hai ragione!*, структуре са императивом: *Fermati!*, *Assaggia!*; лексеме за означавање припадника родбине: *zio*, *cugino*, *nonni*; хране: *carota*, *formaggio*, *pane*, *prosciutto*..., као и нове придеве: *buffo*, *fresco*. Од ученика тражим да покушају сами да закључе шта одређени израз значи или га објашњавам користећи већ познате речи на италијанском језику.**

**Након што испишем на табли, а ученици у својим свескама нове речи и изразе, од ученика тражим да ми што детаљније опишу илустрације из Уџбеника. На овај начин обновићемо и лексику у вези са годишњим добима, временским приликама, као и боје, бројеве итд.**

**Завршни део (7-8 минута)**

**У последњем делу часа, када сам сигурна да су ученици овладали потребном лексиком, исписујем им на табли вежбу за проверу разумевања текста која је понуђена у Приручнику. Овог пута вежба је у виду вишеструког избора. Раде је индивидуално, а потом заједно проверавамо одговоре и коментаришемо их.**

**Припрема за час бр. 36**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: V *Anna, fermati!***
* **Наставна јединица: *Anna, fermati!***
* **Тип часа: утврђивање**
* **Наставне методе: дијалошка, драматизација, писане вежбе, илустративна**
* **Облици рада: фронтални, индивидуални, групни**
* **Наставна средства: Уџбеник**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: утврђивање назива намирница и родбинских односа, увођење императива, описивање зимских активности, понављање одређених комуникативних структура (поздрављање, разумевање и давање једноставних упутстава и команди, молбе и изрази захвалности)**
* **Функционални: оспособљавање ученика за једноставну конверзацију на италијанском језику**
* **Васпитни: неговање породичних вредности код ученика**
* **Активности:**
* **Наставника: Иницира дијалог којим обнавља већину речи и израза усвојених на претходном часу, додељује ученицима улоге за драматизацију дијалога, похваљује групе ученика које су се потрудиле у „глуми“, задаје цртање и описивање омиљене зимске активности.**
* **Ученика: Одговарају на питања наставника и тиме обнављају лексику са претходног часа, драматизују дијалоге у групама, цртају и описују свој омиљени зимски догађај.**

**Ток часа**

**Уводни део (7-8 минута)**

**У првом делу часа кроз дијалог са ученицима обнављам речи и конструкције које је требало усвојити на претходном часу. Постављам питања:**

* ***Chi vanno a trovare Anna e la sua famiglia?***
* ***Dove vivono i nonni di Anna?***
* ***Che tempo fa in campagna?***
* ***Cosa mangiano a colazione?***
* ***Chi aiuta la nonna in cucina? Come?***
* ***Cosa fa il nonno?***
* ***Com’è il pupazzo di neve?***
* ***Cosa succede ad Anna?***
* ***Che cosa le dice lo zio?***
* ***E tu, quando vai a trovare i nonni?***
* ***Cosa fai quando vai a visitarli?***

**Главни део (25 минута)**

**Главни део часа посвећен је увежбавању читања и интонације кроз драматизацију дијалога. Ученике делим у групе и додељујем улоге у оквиру истих. Дајем им некоико минута да прочитају своје текстове, а потом једна по једна група излази пред остатак одељења и „глуми“. Након последњег извођења бирамо најуспешнију групу „глумаца“.**

**Завршни део (12-13 минута)**

**У последњем делу часа од ученика тражим да нацртају и кратко опишу своју омиљену зимску активност – санкање, прављење снешка, скијање... Ученици који заврше читају своје кратке саставе за шта их похваљујем и награђујем, а остали треба код куће да доврше своје задатке.**

**Припрема за час бр. 37**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: V *Anna, fermati!***
* **Наставна јединица: *Che c’è da mangiare?***
* **Тип часа: обрада**
* **Наставне методе: дијалошка, рад на тексту, илустративна, *role-play***
* **Облици рада: фронтални, индивидуални, у пару**
* **Наставна средства: Уџбеник, CD**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: усвајање основних комуникативних структура приликом изражавања добродошлице и најфреквентнијих израза приликом обеда; обрада назива основних прехрамбених намирница**
* **Функционални: оспособљавање ученика за једноставну конверзацију на италијанском језику приликом дочекивања гостију и током обеда**
* **Васпитни: подсећање на правила бонтона када је понашање за столом у питању**
* **Активности:**
* **Наставника: Пушта ученицима аудио-снимак дијалога са неким комуникативним структурама, захтева од њих да сами дођу до значења истих, описује илустрацију фрижидера са храном са ученицима, поставља им питања, задаје ситуације за *role-play,* задаје домаћи задатак.**
* **Ученика: Слушају снимке дијалога и покушавају да закључе шта они значе на основу интонације и илустрација, описују фрижидер са намирницама, одговарају на питања наставника, у пару изводе *role-play.***

**Ток часа**

**Уводни део (7-8 минута)**

**У првом делу часа ученицима пуштам аудио-снимак са основним комуникативним структурама приликом изражавања добродошлице и током обеда. Након слушања захтевам од њих да покушају сами да закључе значење израза који су чули.**

**Главни део (30 минута)**

**Након увежбавања комуникативних функција прелазимо на обраду лексике која се односи на називе прехрамбених намирница. Постављам ученицима питање: *Cosa c'è nel frigorifero?* и очекујем да се сете назива намирница које смо помињали на претходна два часа – *carota*, *prosciutto*, *formaggio*, као и речи *pomodoro* и *uovo* које знају од раније. Што се тиче осталих речи, будући да су све илустроване, не преводимо их, већ им постављам питања којима уједно обнављамо и називе боја на италијанском језику: - *Di che colore è il riso? E i piselli? Il mandarino?***

**Постављам им и питања у вези са њиховим омиљеним намирницама, као и шта једу за који оброк: - *Cosa c’è nel tuo frigorifero?***

***- Cosa preferisci mangiare?***

***- Cosa mangi a colazione?* и сл.**

**У свеске ученици бележе речи тако што нацртају сваку од намирница и поред напишу назив. Код куће могу да обоје цртеже док буду обнављали речи.**

**Завршни део (7-8 минута)**

**У последњем делу часа ученици утврђују комуникативне структуре из првог дела часа и лексику из наредног кроз једну вежбу - *role-play.* У пару треба да измисле одређене ситуације за столом, а да притом користе речи које смо на овом часу научили.**

**За домаћи задатак ученици треба да ураде вежбу 1 из Радне свеске.**

**Припрема за час бр. 38**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: V *Anna, fermati!***
* **Наставна јединица: *La mia famiglia***
* **Тип часа: обрада/вежбање**
* **Наставне методе: дијалошка, рад на тексту, илустративна**
* **Облици рада: фронтални, индивидуални**
* **Наставна средства: Уџбеник, Радна свеска**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: усвајање назива родбинских односа на италијанском језику и присвојног придева *mio* уз називе чланова породице**
* **Функционални: оспособљавање ученика за једноставну конверзацију на италијанском језику и описивање своје породице**
* **Васпитни: неговање позитивног става према учењу италијанског и страних језика уопште**
* **Активности:**
* **Наставника: Проверава са ученицима домаћи задатак у Радној свесци, посматра и коментарише Анино породично стабло, иницира дијалог и наводи ученике да што самосталније опишу сопствену породицу, задаје им задатак да нацртају породично стабло и опишу писмено своју породицу, задаје домаћи задатак.**
* **Ученика: Проверавају домаћи задатак у Радној свесци, одговоарају на питања наставника, описују своју породицу усмено и писмено, цртају своје породично стабло.**

**Ток часа**

**Уводни део (5 минута)**

**На почетку часа проверавамо заједно домаћи задатак из Радне свеске и на тај начин обнављамо комуникативне структуре усвојене на претходном часу.**

**Главни део (25 минута)**

**Са ученицима посматрам Анино породично стабло на 49. страни Уџбеника. Постављам питања којима проверавам да ли је ученицима на основу илустрације јасно значење понуђених лексема. Проширујем их евентуално речима *figlio/figlia, marito, moglie, nipote*.**

**Потом ученицима постављам питања којима им помажем да укратко опишу своју породицу. У овоме нам помажу и питања из Уџбеника.**

**Завршни део (15 минута)**

**Када ученици усмено овладају лексиком у вези са родбинским односима, задајем им да, по узору на Анино, нацртају сопствено породично стабло и у вези са њим укратко опишу своју породицу. За ову активност ученици имају на располагању десетак минута, након чега неки од њих читају оно што су написали.**

**За домаћи задатак ученици треба да ураде вежбе 2 и 3 у Радној свесци. Кроз задатак 2 ученици ће, осим лексике обрађене на данашњем часу, обновити и називе намирница са претходног часа чиме се поштује цикличност у настави страних језика.**

**Припрема за час бр. 39**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: V *Anna, fermati!***
* **Наставна јединица: *I numeri da 21 a 30; Che data è oggi?***
* **Тип часа: обрада**
* **Наставне методе: дијалошка, рад на тексту, решавање проблема**
* **Облици рада: фронтални, индивидуални, у пару**
* **Наставна средства: Уџбеник, Радна свеска, CD**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: обнављање бројева до 20, усвајање бројева од 21 до 30, усвајање начина за изражавање датума на италијанском језику, усвајање редног броја *primo* у функцији датума**
* **Функционални: оспособљавање ученика за изражавање датума на италијанском језику**
* **Васпитни: неговање позитивног става према учењу италијанског и страних језика уопште**
* **Активности:**
* **Наставника: Проверава са ученицима домаћи задатак у Радној свесци, тражи да неко понови бројеве до 20, пушта снимак са бројевима до 30, указује ученицима на правила губљења последњег вокала код броја *venti* и употребу редног броја *primo* у датумима, поставља питања у вези са датумима рођења ученика, задаје домаћи задатак.**
* **Ученика: Проверавају домаћи задатак, понављају бројеве до 20, слушају и понављају бројеве до 30, одговарају на питања наставника у вези са датумима, у пару постављају питања у вези са датумом рођења другог ученика, раде задатак из Уџбеника.**

**Ток часа**

**Уводни део (10 минута)**

**У првом делу часа са ученицима проверавам домаћи задатак из Радне свеске. Овога пута то су вежбе 2 и 3. На овај начин обнављамо и називе прехрамбених намирница осим назива родбинских односа.**

**Главни део (30 минута)**

**Од једног ученика тражим да понови бројеве од 0 до 10, а од неког другог бројеве од 11 до 20. Ово је увод у слушање бројева од 21 до 30.**

**Пуштам ученицима аудио-снимак док они гледају у својим књигама како се ти бројеви пишу. У Уџбенику је на то скренута пажња, а и сама им напомињем да се код спајања са бројевима који почињу самогласником – *uno* и *otto* губи последње слово *i* у речи *venti*. Од неколико ученика тражим да понове ове бројеве, а потом и све заједно – од 0 до 30.**

**Када увежбамо бројеве, прелазимо на изражавање датума. У вези са тим тражим од ученика да поновимо називе месеци у години, али и дана у недељи. Потом записујем на табли питање *Che data è oggi?* и посматрамо примере дате у Уџбенику. Скрећем пажњу ученицима на чињеницу да се у италијанском језику за изражавање датума користе основни бројеви, осим у једном случају, а то је редни број *primo.* Постављам питања у вези са датумима:**

* ***Che data è oggi?***
* ***E domani?***
* ***Che data è sabato?***
* ***E domenica?***

**Потом ученици у пару један другом постављају питање: *Quando è il tuo compleanno?* и уписују свој и датум рођења свог друга/другарице из клупе у књиге.**

**Завршни део (5 минута)**

**На крају часа ученици имају занимљив задатак - да преброје колико ученика у одељењу је рођено у ком месецу и да бројеве упишу на одговарајућа места у својим уџбеницима.**

**За домаћи задатак ученици треба да ураде вежбу на 31. страни Радне свеске, кроз коју ће увежбати писање датума, али се и подсетити датума важних празника у Италији.**

**Припрема за час бр. 40**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: V *Anna, fermati!***
* **Наставна јединица: *Esercizi di ascolto, lettura e produzione scritta***
* **Тип часа: вежбање**
* **Наставне методе: дијалошка, рад на тексту, решавање проблема**
* **Облици рада: фронтални, индивидуални**
* **Наставна средства: Уџбеник, Радна свеска, CD**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: обнављање језичких структура кроз вежбе слушања и писања; усвајање ортографских правила у вези са групама гласова *gli*, *gn, qua, que* и *cqu***
* **Функционални: оспособљавање ученика за разумевање одслушаног текста, за издвајање релевантних информација и писмено изражавање на италијанском језику**
* **Васпитни: неговање позитивног става према учењу италијанског и страних језика уопште**
* **Активности:**
* **Наставника: Проверава са ученицима домаћи задатак у Радној свесци, пушта аудио-снимак дијалога ученицима, проверава са њима одговоре, пушта снимак речи, истиче правило читања и писања одређених група, исправља ученике приликом читања понуђених речи, задаје теме за писање кратких састава.**
* **Ученика: Проверавају домаћи задатак, слушају снимак дијалога и одговарају на питања из Уџбеника, слушају изговор датих речи и читају понуђене речи, пишу кратак састав на једну од понуђених тема.**

**Ток часа**

**Уводни део (5 минута)**

**На почетку часа проверавамо домаћи задатак у Радној свесци који се односио на датуме познатих италијанских празника и тиме понављамо начин изражавања датума на италијанском језику, као и бројеве од 21 до 30, што је обрађивано на претходном часу.**

**Главни део (30 минута)**

**Као увод у слушање снимка дијалога од ученика тражим да ми опишу илистрације са 51. стране Уџбеника. Ово ће им уједно олакшати разумевање дијалога који следе.**

**Након што обезбедим тишину у учионици, ученицима пуштам снимак дијалога два, а по потреби и три пута. Као и обично, саветујем ученицима да приликом слушања издвоје одговарајућу информацију и запишу је скраћено, а тек касније и целу реченицу. Заједно проверавамо одговоре, а потом пуштам снимак још једном како би се ученици и сами уверили у тачност одговора које смо издвојили као тачне.**

**После ове вежбе слушања прелазимо на задатак у вези са изговором и писањем одређених гласовних група. Пуштам ученицима снимак речи, а затим тражим да исте понове, као и да прочитају речи које су понуђене у Уџбенику, а нису на аудио-запису.**

**Завршни део (10 минута)**

**У последњем делу часа ученици треба да изаберу једну од тема које су у вези са дијалозима које су слушали и да покушају да напишу кратак и једноставан састав користећи речи које смо до сада научили. Теме су:**

***D’inverno mi piace...***

***Alla mia famiglia piace mangiare...***

**Ученици који први заврше читају своје саставе и бивају награђени и похваљени. Уколико неко не стигне да заврши, треба то да учини код куће.**

**За домаћи задатак ученици треба да ураде вежбе 5 и 6 у Радној свесци.**

**Припрема за час бр. 41**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: V *Anna, fermati!***
* **Наставна јединица: *La storia della pasta***
* **Тип часа: вежбање**
* **Наставне методе: рад на тексту, дијалошка, израда пројекта, демонстративна, илустративна, решавање проблема**
* **Облици рада: фронтални, индивидуални, групни**
* **Наставна средства: Уџбеник, Радна свеска, CD, тестенина**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Корелација: ликовна култура**
* **Циљеви и задаци часа:**
* **Образовни: упонавање ученика са прехрамбеним навикама Италијана и тестенином као једном од основних прехрамбених намирница у Италији**
* **Функционални: проширивање опште културе ученика**
* **Васпитни: приближавање италијанске цивилизације ученицима и сензибилизација ученика на стране културе**
* **Активности:**
* **Наставника: Проверава са ученицима домаћи задатак у Радној свесци, пушта аудио-снимак текста из Уџбеника, иницира дијалог, задаје израду вежбе у Радној свесци, упућује ученике на израду пројекта.**
* **Ученика: Проверавају домаћи задатак, слушају снимак текста, учествују у разговору, одговарају на питања наставника, раде задатак у Радној свесци, у групи започињу израду постера о врстама тестенине.**

**Ток часа**

**Уводни део (5 минута)**

**На почетку часа са ученицима проверавам домаћи задатак у радним свескама. Овога пута то су вежбе 5 и 6.**

**Главни део (30 минута)**

**Показујем ученицима неколико облика тестенине које сам донела за овај час. Велики број врста тестенине доступан је и у нашим продавницама те ученицима вероватно нису непознати. Питам их знају ли италијанске називе за неке од њих. Ученици би требало да знају реч *spaghetti* и *maccheroni* . Будући да су у нашем језку ове речи благо измењене, одмах интервенишем и указујем ученицима на правилан изговор. Након овог мотивационог дела часа говорим ученицима да отворе своје књиге и прате текст са 52. стране који им пуштам у виду аудио-записа, после чега им постављам питања:**

* ***Che tipo di pasta preferisci?***
* ***Quante volte alla settimana la mangi?***
* ***Mangi la pasta a pranzo o a cena?***
* ***Aiuti la mamma quando prepara il pranzo?***

**У вези са познатим италијанским јелима направљеним од тестенине постављам питање од чега се праве. Овом приликом би ученици требало да се сете речи као што су *formaggio*, *prosciutto*, *pomodoro* и сл. Како би ученици обновили и остатак лексике у вези са прехрамбеним намирницама, предлажем им да ураде две занимљиве укрштенице на 33. страни Радне свеске. Укрштенице попуњавају индивидуално, а потом их заједно проверавамо.**

**Завршни део (10 минута)**

**У последњем делу часа ученицима дајем упутства за групну израду пројекта. Наиме, на часу ће у групама отпочети израду постера о врстама тестенине тако што ће нацртати најпознатије врсте и написати њихове називе, а код куће о свакој врсти треба додатно да истраже и допуне свој постер подацима које су пронашли. Овом приликом причам ученицима укратко и легенду о Марку Полу који је тестенину, односно шпагете донео из Кине и напомињем им да би и то могли да ставе на постере.**

**За домаћи задатак ученици треба да у групама заврше своје постере о тестенини које ћемо касније окачити у учионици.**

**Припрема за час бр. 42**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: V *Anna, fermati!***
* **Наставна јединица: *Ripasso - 5ª unità***
* **Тип часа: систематизација**
* **Наставне методе: дијалошка, решавање проблема, лудичке активности, стваралачка**
* **Облици рада: фронтални, групни**
* **Наставна средства: Уџбеник, CD**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Корелација: музичка култура**
* **Циљеви и задаци часа:**
* **Образовни: систематизација градива пете наставне јединице – прехрамбене намирнице, називи чланова породице, комуникативне структуре приликом добродошлице и током обеда, бројеви до 30, изражавање датума, врсте тестенине; учење рецитације “*Din don dan”***
* **Функционални: конкретна примена стечених знања и корелација са музичком културом приликом осмишљавања мелодије за рецитацију**
* **Васпитни: приближавање италијанске цивилизације ученицима и сензибилизација ученика на стране културе; развијање здравог такмичарског духа код ученика**
* **Активности:**
* **Наставника: Коментарише постере које су ученици у групама израдили, организује квиз и поставља питања, контролише регуларност игре, пушта снимак рецитације и задаје задатак у вези са њом.**
* **Ученика: Презентују своје постере, учествују у квизу, слушају рецитацију и смишљају могућу мелодију за исту.**

**Ток часа**

**Уводни део (10 минута)**

**На почетку часа свака група презентује постер који је започет на претходном часу, а завршен код куће након краћег истраживачког рада на тему тестенине – постанак, врсте, распрострањеност у Италији и слично. Постере ученика качимо на зид у учионици.**

**Главни део (25 минута)**

**Главни део часа замишљен је као обнављање и међусобно повезивање градива кроз игру, односно квиз. Делим ученике у неколико група и свака себи смишља име на италијанском језику које записујем на табли. Читам питања на која ученици одговарају редом – једна по једна група. Уколико нека група не зна одговор на постављено питање, оно се прослеђује следећој групи све док се на њега не одговори. Свака група има капитена који саопштава коначан одговор. Водим рачуна да сви подједнако учествују, као и да не дође до несугласица, што се често дешава током било какве врсте такмичења. Нека од питања за квиз су:**

1. ***Cosa mangi a colazione?***
2. ***Cosa rispondi quando uno ti dice “Buon appetito”?***
3. ***Come si chiama la moglie di tuo zio?***
4. ***Che data è venerdì?***
5. ***Elenca cinque tipi di pasta.***
6. ***Che festa è il 25 dicembre?***
7. ***Quanto fa 11 + 17?***

**Победничка група бива награђена.**

**Завршни део (10 минута)**

**По завршетку узбудљивог квиза ученицима пуштам аудио-снимак рецитације “*Din don dan”.* Она је тематски повезана са остатком градива наставне јединице коју управо завршавамо. Након што је кратко прокоментаришемо, ученицима задајем задатак да у групама покушају да осмисле што прикладнију мелодију за песмицу коју смо одслушали. Ученике би ово требало да забави, а уједно ће кроз занимљиву активност потврдити став о мелодичности италијанског језика о којој се толико говори. „Најсмелији“ ученици добијају прилику да на крају часа отпевуше своју варијанту песмице и за то бивају похваљени.**

**Припрема за час бр. 43**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: VI *Congratulazioni, ragazzo!***
* **Наставна јединица: *Congratulazioni, ragazzo!***
* **Тип часа: обрада**
* **Наставне методе: рад на тексту, дијалошка, илустративна**
* **Облици рада: фронтални, индивидуални**
* **Наставна средства: Уџбеник, CD**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: увођење лексике која означава одећу; усвајање структура за изражавање одушевљења: *Evviva! Sei un genio!* итд, модалних глагола *volere* и *dovere*; структуре *avere bisogno di***
* **Функционални: оспособљавање ученика за једноставну конверзацију на италијанском језику, за употребу израза одушевљења и честитања**
* **Васпитни: приближавање италијанске цивилизације ученицима и сензибилизација ученика на стране културе**
* **Активности:**
* **Наставника: Координише радом на часу, уводи ученике у тему нове лекције, иницира дијалог, пушта снимак дијалога из Уџбеника, објашњава нове речи и изразе, труди се да наведе ученике да сами што више закључе, задаје вежбу за проверу разумевања текста.**
* **Ученика: Учествују у дијалогу, одговарају на питања наставника, слушају снимак дијалога и коментаришу га, покушавају да закључе на основу контекста и илустрација шта одређене речи и изрази значе, раде вежбу за проверу разумевања текста.**

**Ток часа**

**Уводни део (7-8 минута)**

**Са ученицима најпре посматрам фотографију на фолио-странама Уџбеника. На фотографији је Шпански трг који је ученицима од раније познат. Наводим их да се сете када смо га помињали и у ком контексту. Помажем им да се сете да је то било у трећој лекцији када је Грација рекла да жели да буде манекенка, а Роберто модни креатор. Говорим им да ће се у лекцији која следи наши другари опробати у тим улогама, што би требало да их мотивише за предстојећи рад. Кроз спонтани разговор са ученицима уводим неке речи и изразе који ће им олакшати разумевање текста који следи: нове лексеме који се односе на одећу, моду: *vestito, abito, cappello, collezione*; нове придеве за описивање: *speciale, elegante, originale, perfetto, caro*; повратне глаголе *vestirsi/mettersi*; глагол *dovere* и његова употреба и значење наспрам већ познатог глагола *volere*.**

**Главни део (30 минута)**

**Када су ученици спремни за нов текст, пуштам им аудио-снимак дијалога два пута. Први пут само слушају, а други пут текст прате у својим књигама. Након другог слушања објашњавам ученицима преостале нове речи и изразе (израз *Non me la sento* и његову употребу; изразе одушевљења: *Sei un genio! Hai un grande talento! Congratulazioni! Evviva!*; скраћену варијанту израза *Ve bene* = *Va be’*; присвојне заменице у облицима једнине и множине: *la mia collezione, i suoi disegni*; конструкцију *Vi posso aiutare?*). Као и увек, не говорим им значење, већ покушавам да их наведем да сами дођу до истог.**

**Постављам им питања у вези са текстом:**

* ***Vi piace l’abito di Grazia?***
* ***Chi di voi segue la moda?***
* ***E chi disegna bene?***

**Завршни део (7-8 минута)**

**Када се уверим да су ученици овладали потребном лексиком, записујем им на табли вежбу типа тачно/нетачно за проверу разумевања текста:**

1. ***Grazia alla fine vuole aiutare Roberto.***
2. ***Deve mettersi solo un cappello.***
3. ***Fabio ha un avversario molto forte.***
4. ***I ragazzi comprano una stoffa speciale.***
5. ***La stoffa è perfetta, ma troppo cara.***
6. ***Grazia indossa un abito di color arancione.***
7. ***Roberto ha la creazione più originale.***

**Припрема за час бр. 44**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: VI *Congratulazioni, ragazzo!***
* **Наставна јединица: *Congratulazioni, ragazzo!***
* **Тип часа: утврђивање**
* **Наставне методе: рад на тексту, дијалошка, лудичке активности (драматизација), стваралачка**
* **Облици рада: фронтални, индивидуални, групни**
* **Наставна средства: Уџбеник**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Корелација: ликовна култура**
* **Циљеви и задаци часа:**
* **Образовни: утврђивање лексике која означава одећу; утврђивање структура за изражавање одушевљења: *Evviva! Sei un genio!* итд, модалних глагола *volere* и *dovere*; структуре *avere bisogno di***
* **Функционални: оспособљавање ученика за једноставну конверзацију на италијанском језику, вежбање правилне интонације**
* **Васпитни: приближавање италијанске цивилизације ученицима и сензибилизација ученика на стране културе; неговање позитивног става према италијанском језику**
* **Активности:**
* **Наставника: Координише радом на часу, иницира дијалог, дели улоге за драматизацију и исправља грешке приликом читања, надгледа цртање креација.**
* **Ученика: Учествују у дијалогу, одговарају на питања наставника, драматизују дијалоге, осмишљавају креације.**

**Ток часа**

**Уводни део (10 минута)**

**У уводном делу часа кроз краћи опуштени разговор са ученицима понављам речи и структуре са претходног часа. Постављам питања у вези са текстом који смо на претходном часу обрађивали, а данас ћемо га драматизовати.**

**Главни део (25 минута)**

**У средишњем делу часа ученици треба да увежбавају читање и интонацију кроз драматизацију дијалога из познатог текста. Делим ученике у групе и у оквиру њих додељујем улоге које ће тумачити. Дозвољавам им да у оквиру група увежбају своју „глуму“ тако што ће неколико пута прочитати текст, а потом једна по једна група изводи своју тачку.**

**Завршни део (10 минута)**

**У складу са темом лекције коју обрађујемо ученицима задајем да на крају часа осмисле креацију и направе скицу за њу. Код куће ће своје креације дотерати и обојити и на следећем часу ћемо бирати најоригиналнију, видећемо ко ће бити Роберто у нашем одељењу. Уједно, цртежи ће нам помоћи и у увежбавању лексике која се односи на одећу коју ћемо следећег часа детаљно обрађивати.**

**За домаћи задатак, дакле, ученици треба да доврше своје креације и да се потруде да буду што оригиналније.**

**Припрема за час бр. 45**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: VI *Congratulazioni, ragazzo!***
* **Наставна јединица: *I vestiti***
* **Тип часа: обрада**
* **Наставне методе: рад на тексту, дијалошка, лудичке активности, илустративна**
* **Облици рада: фронтални, индивидуални**
* **Наставна средства: Уџбеник, Радна свеска**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: утврђивање познатих и обрада нових лексема који се односе на одећу; обнављање назива годишњих доба и боја**
* **Функционални: оспособљавање ученика за једноставну конверзацију на италијанском језику**
* **Васпитни: неговање позитивног става према италијанском језику; развијање здравог такмичарког духа код ученика**
* **Активности:**
* **Наставника: Координише радом на часу, иницира дијалог, поставља питања, задаје задатке и надгледа ток њихове израде.**
* **Ученика: Учествују у дијалогу, одговарају на питања наставника, раде задате задатке, записују нове речи.**

**Ток часа**

**Уводни део (7-8 минута)**

**На почетку часа ученици показују своје креације и за сваку остали ученици гласају. Сабирамо поене и проглашавамо победника који као награду добија модни часопис на италијанском језику. Говорим ученицима да своје радове понесу и следећег часа јер ћемо их користити.**

**Главни део (30 минута)**

**Говорим ученицима да пажљиво погледају илустрацију на 59. страни Уџбеника и покушају да ураде први задатак – да изнад групе одевних предмета напишу назив одељења у робној кући у којој се ти одевни предмети продају: *abbigliamento*, *calzature*, *accessori* или *articoli sportivi*. Проверавамо овај задатак тако што ми говоре шта на ком дељењу има. За сваки одевни предмет тражим да ми кажу и боју, како бисмо и то обновили овом приликом.**

**Записујем на табли, а ученици у својим свескама нове речи. Као и обично, говорим ученицима да код куће могу да нацртају поред сваке речи оно што она означава како би их лакше упамтили.**

**Постављам им питања на која потом одговарају и писмено у својим књигама, а након тога иницирам дијалог на тему облачења и моде:**

* ***Cosa c’è nel tuo armadio?***
* ***Cosa indossi di solito?***
* ***Per te sono importanti i vestiti?***
* ***In quali vestiti ti senti bene?***
* ***Preferisci i vestiti firmati o questo non ha nessuna importanza per te?***

**Завршни део (7-8 минута)**

**У последњем делу часа ученици треба да утврде научене речи кроз вежбу 2 у Радној свесци. Осим назива одевних предмета, ученици ће кроз ову вежбу поновити и називе годишњих доба. Након што задатак ураде индивидуално, неколико ученика чита своје одговоре премда би требало да буду слични.**

**За домаћи задатак ученици треба да ураде вежбу 3 из Радне свеске – да опишу одевне комбинације наших „другара“ из Уџбеника.**

**Припрема за час бр. 46**

* **Школа: ......................................................**
* **Наставни предмет: италијански језик**
* **Разред и одељење: 5.**
* **Школска година: 2013/2014.**
* **Наставна тема: VI *Congratulazioni, ragazzo!***
* **Наставна јединица: *Come si dice?***
* **Тип часа: обрада/вежбање**
* **Наставне методе: рад на тексту, дијалошка, *role-play***
* **Облици рада: фронтални, индивидуални, у пару**
* **Наставна средства: Уџбеник, Радна свеска, CD**
* **Литература: *Amici 1* - Италијански језик за 5. pазред основне школе; *Amici 1* - Приручник за наставнике**
* **Циљеви и задаци часа:**
* **Образовни: увежбавање лексема који се односе на одећу; усвајање комуникативних структура приликом куповине одеће; слагање именице и описног придева**
* **Функционални: оспособљавање ученика за сналажење приликом куповине одеће на италијанском језику**
* **Васпитни: неговање позитивног става према италијанском језику; развијање здравог такмичарког духа код ученика**
* **Активности:**
* **Наставника: Координише радом на часу, иницира дијалог, поставља питања, задаје *role-play,* охрабрује ученике приликом описивања креације.**
* **Ученика: Учествују у дијалогу, одговарају на питања наставника, изводе у пару *role-play,* описују своју креацију.**

**Ток часа**

**Уводни део (5 минута)**

**Заједно проверавамо домаћи задатак у Радној свесци.**

**Главни део (25 минута)**

**Пуштам ученицима аудио-снимак дијалога са 58. стране Уџбеника. Подстичем их да на основу илустрација и интонације закључе шта који дијалог значи. Записују најважније примере у своје свеске. Код питања *Quant'è?* дајем им и еквивалентна питања *Quanto viene?* и *Quanto costa?* Скрећем им пажњу на слагање придева са именицом уз коју стоји.**

**Ученици ове комуникативне структуре увежбавају кроз кратки *role-play* у паровима. Охрабрујем их да што више говоре и проширују своје дијалоге. Бирамо најзанимљивији дијалог.**

**Завршни део (15 минута)**

**У последњем делу часа ученици треба да опишу своје креације које су на прошлом часу већ показали. На овај начин ученици ће вежбати слагање именице и придева, обновити називе одевних предмета, али и боја, као и годишњих доба (када буду говорили из које је колекције њихова креација).**

**За домаћи задатак ученици треба да ураде вежбу 1 са 34. стране Радне свеске, кроз коју ће обновити комуникативне структуре усвојене на овом часу.**